《再和酬王元勃舍人见寄》
宋代·王庭圭

风电聒天雷动地，老父闭门呼不起。从教卷却屋上茅，偶遇时丰且欢喜。

闾阎比岁连旱荒，椎肌斲骨生千疮。羽书止欲调兵食，不贮别库为私藏。

吾君拨乱如光武，将军不数韩擒虎。龙神自将羽林儿，折箠一挥开北土。

谁识江南刺史天，政平讼理仍丰年。

村中傥无石壕吏，吏不捉人人夜眠。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。